খালিদ আবার তাকালো নবীর চেহারা মোবারকে। এ দৃষ্টি একজন সৈনিকের দৃষ্টি, সেনাপতির দৃষ্টি। যে চেহারাজুড়ে মায়া-মমতার প্রলেপ সেখানেই খেলা করছে সাহস ও দৃঢ়তার এক অনন্য প্রচ্ছদ। খালিদের মনে হলো, তার চেহারা মুবারক থেকে ছিটকে পড়ছে প্রদীপ্ত পৌরুষ, যাকে দেখলে আপনাতেই শ্রদ্ধা ও ভক্তিতে মস্তক অবনত হয়ে যেতে চায়। খালিদ জোর করেই সেখান থেকে তার দৃষ্টি সরিয়ে নিতে চাইল। তার মনে পড়ে গেল মহানবীর (সা) অনন্য রণকৌশল ও যুদ্ধনীতির কথা। একজন দক্ষ সেনাপতির যা যা গুণ দরকার তার সবটাই যেন জমা হয়ে আছে এ লোকের অঙ্গে। হোদায়বিয়ার মজলিসে বসেই খালিদ হিসাব করলো মুসলমানদের সঙ্গে তাদের কয়টা যুদ্ধ হয়েছে। হিসাব করে দেখলো মুহাম্মদের নেতৃত্বে এ পর্যন্ত মুসলমানরা তাদের বিরুদ্ধে আটাশটি যুদ্ধে অংশ নিয়েছে। আর কি আশ্চর্য, প্রতিটি যুদ্ধেই বিজয় ছিনিয়ে নিয়েছে সে। অথচ যুদ্ধ করার কোনো পরিকল্পনাই সে করেনি। আমরাই আমাদের পছন্দমতো সময়ে, পছন্দমতো জায়গায় তাকে যুদ্ধে টেনে এনেছি। আমরা আমাদের পরিকল্পনামত যতবার তাকে যুদ্ধে জড়িয়েছি ততবারই সে আমাদের পরাজিত করেছে। আমরা যতই তাকে দুর্বল করতে চেয়েছি ততই দুর্বল না হয়ে আরো সবল হয়েছে।